Bøvra (Surnadal)

Bøvra også kjent som Bævra er en elv i Surnadal kommune på Nordmøre. 

Den renner gjennom Bøverdalen og har utløp til Hamnesfjorden der flomålet er om lag 650 m oppstrøms fra munningen. Deler av vassdraget og nedbørsfeltet er i Rindal og Heim (tidligere Halsa og Hemne) kommuner. Nedbørsfeltet er 243 km² og får omkring 1500 mm nedbør årlig. Hovedelven har jevnt fall i Bøverdalen og går for det meste i lavlandet. 

Nederst er Bøverdalen vid u-dal og elven går dels i meandere. Fra Bjørnåsetra til Brattset renner elven gjennom en relativt smal canyon over en strekning på om lag 5 km. Ifølge Amund Helland ble fjorden tidligere kalt Bøverfjord eller Bifrafjǫrđr etter elven som tidligere ble kalt Bifr.

Sideelven Svorka renner ut i hovedelven i nedre del av Bøverdalen.

 Fisk 
Hovedelven er naturlig lakseførende om lag 20 km fra fjorden, og i Svorka kunne laksen gå 1 km oppover. Etter reguleringen er laksefisket begrenset oppover til Svorka kraftverk. I 1986 ble lakseparasitten gyrodactylus salaris påvist og elven ble behandlet med rotenon i 1986 og 1989. Elven ble etter behandlingen åpnet for fiske igjen i 1994. I tillegg til laks, går sjøørret opp i elven. 

 Regulering 
Vassdraget ble regulert i 1963 og har flere kraftverk blant annet Svorka kraftverk som har avløp til hovedelven litt oppstrøms fra utløpet til fjorden. Ved reguleringen fikk sideelvene Svorka og Lille-Bøvra (Litlbævra) redusert vannføring eller nær tørrlagt. Omkring 43 % av nedslagsfeltet er overført til Svorka kraftverk. Nedenfor Svorka kraftverk og 3,7 km til fjorden er den totale vannføringen den samme som før reguleringen, men varierer med drift i kraftverket og vannføringen blir svært liten når kraftverket stanser helt. Vannføringen i hovedelven mellom utløpet av Lille-Bøvra og Svorka kraftverk er også sterkt redusert som følge av reguleringene.

I forbindelse med kraftverket er avløpet fra Litlebøvervatnet nordover direkte til Bøvra stengt med dam og vannet overført til Solåsvatnet. Det mindre Nordsvorka kraftverk ble satt i drift i 2007 og utnytter et mindre fall i terrenget i Nordmarka. 

I 1918 tok kommunene i området initiativ til kraftutbygging ved oppkjøp av fallrettene i Svorka og Lille-Svorka.

 Referanser 

Kategori:Elver i Surnadal